MISTOQSIJA BIL-MIKTUB E-3373/06

lill- Kummissjoni

(20 ta' Lulju 2006)

Suġġett: Estensjoni tad-derogi taħt id-Direttiva tat-Taxxa fuq l-Enerġija

Ħafna mid-derogi fl-Anness II u III tad-Direttiva tat-Taxxa fuq l-Enerġija, jiġifieri, Direttiva tal-Kunsill 2003/96/EC JO L 283, 31.10.2003, p.

51 . , se jiskadu fl-aħħar ta' l-2006.

Dawn id-derogi huma indispensabbli għall-industrija tat-turiżmu f'Malta peress li permezz tagħhom is-settur tad-dgħajjes użati għad-divertiment privat jibbenefika minn eżenzjoni mit-taxxa fuq il-fjuwil, u b'hekk jgħin lil Malta tibqa' kompettitiva vis-a-vis ċentri tat-tbaħħir bil-jott li għadhom jibdew f'pajjiżi mhux membri ta' l-UE fin-Nofsinhar tal-Mediterran.

Peress li l-Kummissjoni hija miftuħa biex tilqa' l-bżonnijiet ta' dan is-settur, qiegħda tikkunsidra estensjoni ta' dawn id-derogi fid-dawl ta' l-importanza tagħhom għal Malta u anke għal pajjiżi oħra fl-UE li għadhom jiddependu fuqhom?


MISTOQSIJA BIL-MIKTUB E-3736/06

lill- Kummissjoni

(4 ta' Settembru 2006)

Suġġett: Proċedura ta' aġġudikazzjoni

X'inhuma l-kummenti tal-Kummissjoni fir-rigward tar-rapporti f'diversi midja, inkluża l-Le Monde, dwar il-Verint Systems, kumpanija bbażata fi New York li hija sussidjarja ta' Comverse Technology, u dwar ir-rabta li għandha ma' investigazzjoni ewlenija dwar spjunaġġ li twettqet wara l-attakki tal-11 ta' Settembru?

X'inhuma l-kummenti tal-Kummissjoni dwar ir-rapport magħmul mill-Aġenzija ta' l-Infurzar kontra d-Drogi (DEA) li jgħid li s-servizzi sigrieti Amerikani kellhom preokkupazzjonijiet serji dwar il-vulnerabbilità tat-tagħmir elettroniku li jforni sistemi ta' interċettazzjoni għall-uffiċjali ta' l-infurzar tal-liġi Amerikani?

Il-Kummissjoni hija konxja tal-fatt li din l-istess kumpanija rebħet kuntratt sabiex tipprovdi lill-Malta Security Services bit-teknoloġija għas-sistema tagħha ta' interċettazzjoni (ara Malta Today tal-31 ta' Lulju 2006)?

Il-Kummissjoni se tikkunsidra li tħares lejn il-proċedura ta' aġġudikazzjoni fir-rigward ta' l-għażla ta' din l-offerta?